পুরো ঘটনায় নাম জড়িয়েছে জিয়াউল শেখ নামে এক বহিরাগতের। সূত্রের খবর, অভিযুক্ত এলাকায় সক্রিয় তৃণমূলকর্মী হিসাবে পরিচিত।
নিহত ইঞ্জিনিয়ারিং ছাত্র নিশান্ত কিরণ পটনার বাসিন্দা। ঘটনাক্রম পুলিশের কাছে এখনও স্পষ্ট নয়। একমাত্র প্রত্যক্ষদর্শী ওই কলেজেরই ছাত্র সৌরভ সিংহ বোলপুর মহকুমা হাসপাতালে চিকিৎসাধীন। রবিবার তাঁকে প্রাথমিক জিজ্ঞাসাবাদ করা হলেও, কী কারণে খুন তা স্পষ্ট নয়। সৌরভের বক্তব্যের মধ্যে বেশ কিছু অসংগতি রয়েছে। তবে বিভিন্ন সূত্র মারফত পুলিশ যা তথ্য পেয়েছে তাতে নৃশংসতার ছাপ স্পষ্ট। 
বিভিন্ন বিষয় নিয়ে বেসরকারি ইঞ্জিনিয়ারিং কলেজের দু’দল ছাত্রের মধ্যে রেষারেষি ছিল। একটি গোষ্ঠীর নেতৃত্ব দিত নিশান্ত। প্রাথমিক তদন্তের পরে অনুমান, সেই কারণেই অপর গোষ্ঠী শনিবার রাতে নিশান্তের উপরে চড়াও হয়। পুলিশ সূত্রের খবর, শনিবার রাতে বোলপুরের জামবনি এলাকায় নিশান্তের মেসে স্থানীয় তৃণমূলকর্মী জিয়াউলের নেতৃত্বে লাঠিসোঁটা নিয়ে চড়াও হয় অপর গোষ্ঠী। সৌরভ জানিয়েছেন, তাঁর চোখের সামনে নিশান্তকে বেদম মারধর করা হয়।
তবে সৌরভের দাবি, স্টেশন থেকে ফেরার পথে এই হামলা হয়। হাসপাতাল সূত্রের খবর, রাতে দু’জন অজ্ঞাতপরিচয় যুবক নিশান্তের দেহ স্বাস্থ্যকেন্দ্রে রেখে পালিয়ে যায়। বাইক থেকে পড়ে নিশান্ত জখম হয়েছে বলে হাসপাতালের কর্মীদের জানিয়েছিল ওই দুই যুবক। এদিন সকালে স্বাস্থ্যকেন্দ্রে নিশান্তের দেহ শনাক্ত করেন তাঁর সহপাঠীরা। নিশান্তের বন্ধুরা জানিয়েছেন, কলেজের অঘোষিত ছাত্রনেতা ছিল বহিরাগত জিয়াউল। তার মদতেই নিশান্তের বিরুদ্ধ গোষ্ঠীর ছেলেরা একাজ করেছে বলে দাবি। পুলিশ অবশ্য অজ্ঞাতপরিচয় ব্যক্তির বিরুদ্ধে খুনের মামলা রুজু করে তদন্ত শুরু করেছে।